‘Steenkool nie rede vir beurtkrag’Argieffoto Eskom het gesê steenkool is nie die rede hoekom daar beurtkrag is nie en dat dit eerder toegeskryf kan word aan ŉ hoë aantal onbeplande kragonderbrekings en ernstige probleme by kragstasies. Eskom het gereageer nadat Anna-Marth Ott, uitvoerende hoof van die Middelburg Kamer van Koophandel en Nywerheid, gesê het Eskom se bewering van ŉ tekort aan steenkool is nie waar nie. Ott het aan Maroela Media gesê daar is 170 steenkoolmyne in ŉ radius van 200 km van Middelburg in Mpumalanga. Volgens Ott het sy van mynwerkers verneem steenkool hoop op by die myne en dat werknemers nou nie hul prestasiebonusse kry nie. Ott het gesê sy weet nie waar lê die fout waarom die steenkool nie by Eskom uitkom nie. Volgens haar word tonne en tonne steenkool wel uitgevoer. Khulu Phasiwe, woordvoerder van Eskom, het intussen in reaksie op Ott se uitlatings gesê die kamer moet vir Eskom sê watter myne dit is en of hulle bestaande kontrakte met Eskom het. Alle kontrakte het diensvlakooreenkomste wat swaar strawwe dra indien een party strydig met die kontrak optree. “Het hierdie maatskappye hierdie klousules al aangevoer?” Volgens Phasiwe is nie al die steenkool wat in Suid-Afrika gemyn word vir Eskom nie. “Eskom het onlangs 27 nuwe steenkoolverskaffingsooreenkomste geteken in ŉ poging om sy steenkoolvoorraad op te bou.” Phasiwe het ook gesê alle steenkool wat vervaardig word, is nie noodwendig bruikbaar volgens Eskom se vereistes of spesifikasies nie. “Alle verskaffers moet op Eskom se databasis geregistreer word voordat hulle met Eskom sake doen. Pryse, volumes en kwaliteit is sleutelbepalings.” Volgens Phasiwe is nog ŉ noemenswaardige kwessie dat sommige steenkoolvervaardigers probeer munt slaan uit Eskom deur steenkool teen uitvoerpryse aan Eskom te verkoop. “Eskom het hulle afgekeur en wie weet, miskien is sommige van hierdie klaers deel van hierdie groep wat Eskom wil melk.” Khulu Pasiwe, woordvoerder van Eskom. Foto: Facebook Phasiwe het gesê hoewel dit waar is dat daar steenkooltekorte by tien van die kragvoorsiener se kragstasies is, is dit nie die rede waarom beurtkrag toegepas word nie. “Die rede vir die beurtkrag wat tans toegepas word, kan toegeskryf word aan ŉ hoë aantal onbeplande kragonderbrekings en ernstige probleme by kragstasies.” Eskom sal intussen om 14:00 vanmiddag ŉ mediakonferensie hou om die jongste inligting te gee rakende die bedryfsuitdagings wat tans ervaar word. Phakamani Hadebe, uitvoerende hoof van Eskom, het verlede maand gesê tien van Eskom se kragstasies het steenkoolvoorraad vir minder as 20 dae en dit kan die moontlikheid van beurtkrag vir die res van die jaar verhoog. Hy het gesê vyf van die tien kragstasies het tans steenkoolvoorraad vir minder as tien dae. Die stasies wat geraak word, is almal in Mpumalanga en is Arnot, Camden, Duvha, Hendrina, Komati, Kriel, Kendal, Majuba, Matla en Tutuka. Hadebe het verder gesê Eskom het talle uitdagings met die opwekking van elektrisiteit as gevolg van die agteruitgang van steenkoolkragstasies. Van die ander bydraende faktore is ongewenste steenkoolkwaliteit, onlangse stakings, finansiële en kapasiteitsbeperkings wat lei tot minimale opknapping en instandhouding en ŉ gebrek aan beskikbaarheid en opleidingsoordrag van instandhoudingsvaardighede. Hadebe het egter ŉ nuwe nege-punt-plan bekend gemaak om aandag aan Eskom se grootste operasionele uitdagings te gee. Die plan behels onder meer om foute by nuwe aanlegte reg te maak en foute by kragstasies wat tot die algehele sluiting van eenhede gelei het, te herstel. Verder wil Eskom foute wat kragopwekking by van sy kragstasies in die wiele ry, herstel.